Blinken: "100%" din populaţia din Gaza se confruntă cu o "nesiguranţă alimentară gravă"
Întreaga populaţie din Fâşia Gaza se confruntă cu o "situaţie de nesiguranţă alimentară gravă", a declarat marţi secretarul de stat american Antony Blinken, citând date ale ONU, în cadrul unei conferinţe de presă în Filipine, unde se află în vizită oficială, relatează AFP, transmite Agerpres.
"Continuăm să ne confruntam cu o situaţie umanitară oribilă în Gaza", a subliniat Blinken la Manila, unde a sosit după o vizită la Seul cu o zi înainte pentru a consolida legăturile cu cele două state aliate asiatice, notează EFE.
"Este o prioritate absolută să protejam civilii şi să oferim asistenţă umanitară celor care au nevoie disperată de ea", a adăugat el.
"Conform celei mai respectate măsurători în materie, 100% din populaţia din Gaza suferă de nesiguranţă alimentară gravă. Este pentru prima dată când o întreagă populaţie a fost clasificată astfel", a mai spus Blinken, subliniind urgenţa de a se livra mai mult ajutor umanitar pe teritoriul palestinian.
Blinken va merge în Arabia Saudită şi Egipt săptămâna aceasta pentru a discuta despre eforturile de a obţine o încetare a focului în Fâşia Gaza şi de a accelera livrarea ajutorului umanitar.
Agenţiile specializate ale ONU au avertizat luni că peste 1,1 milioane de locuitori din Gaza, adică jumătate din populaţie, se confruntă deja cu "o situaţie alimentară catastrofală", aproape de foamete, "cel mai mare număr înregistrat vreodată".
"Fără măsuri în ceea ce priveşte accesul la ajutor umanitar, foametea ajunge" în nordul Fâşiei Gaza, a confirmat pentru AFP, Beth Bechdol, directoarea generală adjunctă a Organizaţiei Naţiunilor Unite pentru Alimentaţie şi Agricultură (FAO).
Criteriile IPC (Cadrul integrat de clasificare a fazelor securităţii alimentare), pe care se bazează FAO şi Programul Alimentar Mondial (PAM) pentru a declara foametea, nu sunt îndeplinite din punct de vedere tehnic, însă deja "locuitorii din Gaza mor de foame", a declarat la rândul său luni directoarea executivă a PAM, Cindy McCain.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank